PMIndiaData/PMIndiaSum huggingface dataset:
பிரதமர் தலைமையில் 33வது பிரகதி கலந்துரையாடல்

பிரதமர் திரு. நரேந்திர மோடி இன்று பிரகதி (PRAGATI) கூட்டத்தைத் தலைமையேற்று நடத்தினார். மத்திய, மாநில அரசுகளின் ஈடுபாட்டுடன், துடிப்பான நிர்வாகம் மற்றும் உரிய கால அமலாக்கத்திற்கு, தகவல் தொடர்பு தொழில்நுட்ப அடிப்படையிலான பல முனைய தளமான பிரகதி மூலம் பிரதமரின் 33வது கலந்துரையாடலாக இது அமைந்துள்ளது. பல வகையான திட்டங்கள், குறைகள், செயல் திட்டங்கள் குறித்து இன்றைய பிரகதி கூட்டத்தில் ஆய்வு செய்யப்பட்டன. ரயில்வே அமைச்சகம், MORTH, DPIIT, மின்சார அமைச்சகம் ஆகியவற்றின் செயல் திட்டங்கள் இதில் பரிசீலனைக்கு எடுத்துக் கொள்ளப்பட்டன. ரூ.1.41 லட்சம் செலவிலான இத் திட்டங்கள் 10 மாநிலங்கள் தொடர்புடையவையாக உள்ளன. ஒடிசா, மகாராஷ்டிரா, கர்நாடகம், உத்தரப்பிரதேசம், ஜம்மு காஷ்மீர், குஜராத், ஹரியானா, மத்தியப் பிரதேசம், ராஜஸ்தான், தாத்ரா மற்றும் நகர் ஹவேலி பகுதிகளில் இத் திட்டங்கள் செயல்படுத்தப்படுகின்றன. இந்தத் திட்டங்கள் அனைத்தையும், உரிய அவகாசத்திற்கு முன்னதாகவே முடிப்பதை உறுதி செய்ய வேண்டும் என்று மத்திய அரசின் தொடர்புடைய செயலாளர்கள் மற்றும் மாநில அரசுகளின் தலைமைச் செயலாளர்களைப் பிரதமர் கேட்டுக்கொண்டார். இந்த ஆய்வின்போது, கோவிட்-19, பிரதமரின் கிராமப்புற வீட்டு வசதித் திட்டம் தொடர்பான குறைகள் ஆய்வு செய்யப்பட்டன. பிரதமரின் ஸ்வநிதி, வேளாண்மை சீர்திருத்தங்கள், மாவட்டங்களை ஏற்றுமதி மையங்களாக உருவாக்குதல் குறித்த விஷயங்களும் ஆய்வுக்கு எடுத்துக் கொள்ளப்பட்டன. மாநில ஏற்றுமதி அணுகுமுறையை மாநிலங்கள் உருவாக்க வேண்டும் என்று பிரதமர் கூறினார். குறைகளுக்குத் தீர்வு காண்பதன் முக்கியத்துவத்தை வலியுறுத்திய பிரதமர், எவ்வளவு குறைகள் தீர்க்கப்படுகின்றன என்பதுடன், அவை தரமான தீர்வாக அமைய வேண்டும் என்பதையும் அவர் வலியுறுத்தினார். சீர்திருத்தங்களை அமல் செய்தால் தான் பயன் கிடைக்கும் என்று கூறிய அவர், நாட்டில் நிலைமாற்றத்தை ஏற்படுத்த இதுதான் வழிமுறையாக இருக்கும் என்று தெரிவித்தார். முந்தைய 32 கூட்டங்களிலும், ரூ.12.5 லட்சம் கோடி மதிப்பிலான மொத்தம் 285 திட்டங்கள் ஆய்வு செய்யப்பட்டன. அத்துடன் 17 துறைகளைச் சேர்ந்த 47 திட்டங்கள் மற்றும் குறைகளும் எடுத்துக் கொள்ளப்பட்டன.
குஜராத் மாநிலம் சூரத்தில் வளர்ச்சித் திட்டங்களின் துவக்க விழாவில் பிரதமரின் உரை

சூரத் நகர மக்கள் அனைவருக்கும் நவராத்திரி தின நல்வாழ்த்துகள். இன்று முதல் அடுத்த இரண்டு நாட்களுக்கு குஜராத் மண்ணில் உள்கட்டமைப்பு, விளையாட்டு, கலாச்சாரம் மற்றும் நம்பிக்கை சார்ந்த முக்கிய நிகழ்வுகளில் கலந்து கொள்ளவிருப்பதை எனது அதிர்ஷ்டமாகக் கருதுகிறேன். இன்று பல்வேறு வளர்ச்சித் திட்டங்கள் தொடங்கப்பட்டு, அடிக்கல் நாட்டப்பட்டுள்ளன. இவற்றில் பெரும்பாலான திட்டங்கள் சூரத் நகரின் நடுத்தர வர்க்கம் முதல் மேல் தட்டு மக்கள் வரையில் ஏராளமான வசதிகளையும், பயன்களையும் அளிக்க உள்ளன. நண்பர்களே, கடந்த 20 ஆண்டுகளில் நாட்டின் இதர நகரங்களை விட சூரத் மிக வேகமாக முன்னேறியுள்ளது. இன்று நாட்டில் உள்ள தூய்மையான நகரங்களில் சூரத்தும் ஒன்று என்பதை நாம் அடிக்கடி பெருமையுடன் கூறிக் கொள்கிறோம். இந்நகர மக்களின் தொடர்ச்சியான கடின உழைப்பின் பலனாக இது நிகழ்ந்துள்ளது. சுமார் நூறு கிலோமீட்டர் தொலைவிற்கு அமைக்கப்பட்டுள்ள புதிய வடிகால் இணைப்பு, சூரத் நகருக்கு புதிய பாதையை உருவாக்கியுள்ளது. கடந்த சில ஆண்டுகளில் இங்குள்ள குடிசைப் பகுதிகளின் எண்ணிக்கையும் கணிசமாகக் குறைந்துள்ளது. கடந்த இரண்டு தசாப்தங்களில் ஏழைகளுக்கும், குடிசைப் பகுதிகளில் வசிப்போருக்கும் சுமார் 80 ஆயிரம் வீடுகள் கட்டித் தரப்பட்டுள்ளன. இதன் மூலம் லட்சக்கணக்கான மக்களின் வாழ்க்கைத் தரம் மேம்பட்டுள்ளது. குஜராத்தில் இரட்டை எஞ்சின் அரசு பதவியேற்ற பிறகு வீடுகள் கட்டுவது மற்றும் இதர வசதிகள் என ஏராளமான பலன்களை மக்கள் பெறுகின்றனர். ஆயுஷ்மான் பாரத், பிரதமரின் ஸ்வாநிதி போன்ற திட்டங்களால் பயனடைவோரின் எண்ணிக்கை அதிகரித்து வருகிறது. சகோதர, சகோதரிகளே, இன்று துவக்கி வைக்கப்பட்ட மற்றும் அடிக்கல் நாட்டப்பட்ட திட்டங்கள், சூரத் நகரின் அடையாளத்தை மேலும் வலுப்படுத்தவுள்ளன. இங்கு உள்ள ஜவுளி மற்றும் வைர வர்த்தகம், நாட்டின் பல்வேறு பகுதிகளில் வசிக்கும் குடும்பங்கள் நீடித்திருக்க வழிவகை செய்கின்றன. கனவு நகர திட்டம் நிறைவடைந்ததும் உலகளவில் வைர வர்த்தகத்திற்கு பாதுகாப்பான மையமாக சூரத் வளர்ச்சி அடையும். கடந்த இரண்டு தசாப்தங்களாக சூரத் முன்னேறி வரும் வளர்ச்சிப் பாதை, வரும் ஆண்டுகளில் மேலும் துரிதப்படவுள்ளது. இரட்டை எஞ்சின் அரசின் மீது மக்கள் கொண்டுள்ள நம்பிக்கையில் இது பிரதிபலிக்கப்படுகிறது. குஜராத் மாநிலம் வளர்ச்சிப் பாதையில் சிறிதளவு கூட பின்தங்கி விடக்கூடாது என்பதில் இம்மாநில மக்கள் உறுதியோடு உள்ளனர். இந்த நம்பிக்கையுடன் உங்கள் அனைவருக்கும் மீண்டும் ஒருமுறை எனது நன்றியைத் தெரிவித்துக் கொள்கிறேன். மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
நமது அரசியல் சாசனத்தை நமக்கு வழங்கிய மாமனிதர்களுக்கு நாம் மரியாதை செலுத்துகிறோம்: பிரதமர்

பிரதமர் திரு நரேந்திர மோடி, அரசியலமைப்பை நமக்கு வழங்கிய அந்த மாமனிதர்களுக்கு மரியாதை செலுத்தி, தேசத்திற்கான அவர்களின் தொலைநோக்குப் பார்வையை நிறைவேற்றுவதற்கான உறுதிப்பாட்டை மீண்டும் வலியுறுத்தினார். பிரதமர் டுவிட்டரில் கூறியிருப்பதாவது; "இன்று, அரசியலமைப்பு தினத்தில், நமது அரசியலமைப்பை நமக்கு வழங்கிய அந்த பெரியவர்களுக்கு மாமனிதர்களுக்கு நாம் மரியாதை செலுத்துகிறோம். மேலும் நமது தேசத்திற்கான அவர்களின் தொலைநோக்குப் பார்வையை நிறைவேற்றுவதற்கான நமது உறுதிப்பாட்டை மீண்டும் வலியுறுத்துவோம்."
நிலக்கரி, சுரங்கத் துறை மேம்பாடு: பிரதமர் ஆலோசனை

‘கோவிட் 19’ தொற்று பரவியுள்ள சூழ்நிலையில், சுரங்கம் மற்றும் நிலக்கரித் துறையில் சாதகமான பொருளாதார சீர்திருத்தங்களை மேற்கொள்வது குறித்து பிரதம மந்திரி திரு. நரேந்திர மோடி விரிவான விவாதத்தை மேற்கொண்டார். உள்நாட்டில் ஏராளமான கனிம வளங்களை எளிதில் எடுப்பதை உறுதி செய்வது, அதை அதிக அளவில் கண்டறிவது, முதலீடுகளை ஈர்ப்பது, நவீன தொழில்நுட்பங்களைக் கையாள்வது, வெளிப்படையான நடைமுறையின் மூலம் ஏராளமான வேலைவாய்ப்புகளை உருவாக்குவது ஆகியவை குறித்து விவாதிக்கப்பட்டது. கூடுதலான பகுதிகளில் ஏலம் விடுவது, அத்தகைய ஏல நடைமுறையில் பரவலான பங்களிப்பை ஊக்குவிப்பது, கனிம வள உற்பத்தியை அதிகரிப்பது, சுரங்கத்துக்கான செலவையும் போக்குவரத்துச் செலவையும் குறைப்பது, சுற்றுச்சூழலைப் பாதுகாப்பதுடன் வர்த்தகம் செய்வதை எளிதாக்குவது ஆகியவை குறித்தும் விவாதிக்கப்பட்டது. ஏல நடைமுறையில் உள்ள சிக்கல்கள், திறமையான ஏற்பாடுகள், கனிமம் கண்டறிவதில், சுரங்கத்தில் தனியாரின் பங்களிப்பு, அரசுத் துறையை மேலும் திறனுள்ளதாக்குதல், கனிம மேம்பாட்டு நிதியை பயன்படுத்தி சமூக செயல்பாடுகளை விரிவுபடுத்துதல் ஆகியவை குறித்தும் விவாதிக்கப்பட்டது. கனிம வளங்களைத் தோண்டியெடுப்பதற்கான கட்டுமானத்தை மேம்படுத்துதல், உள்நாட்டிலேயே வளங்களை விநியோகிப்பதற்காகக் கடல்வழியைப் பயன்படுத்துவது ஆகிய பல்வேறு விஷயங்கள் இந்த விவாதத்தில் பரிசீலிக்கப்பட்டன. நிலக்கரி வளங்களைக் கொண்டு செல்வதற்காக திறமையான சூழலுக்கு உகந்த வழிகள் குறித்தும் பேசப்பட்டது. சுரங்கத்திலிருந்து வளங்களை ரயில்களில் ஏற்றுவது, கொண்டு செல்வது, நிலக்கரியிலிருந்து திரவ எரிபொருள், எரிவாயு தயாரித்தல், நிலக்கரி உள்ள பகுதியில் மீதேன் கண்டறிதல் ஆகிய சீர்திருத்த நடவடிக்கைகள் குறித்தும் விவாதிக்கப்பட்டன. வேலைவாய்ப்பில் சுரங்கத் துறையின் பங்களிப்பையும் அதன் மேம்பாடு குறித்தும் பிரதமர் திரு. நரேந்திர மோடி ஆய்வு செய்தார். கனிம வள உற்பத்தி, அதைப் பதப்படுத்துதல் ஆகியவற்றில் நாடு தற்சார்பு நிலையை எய்த வேண்டியதன் அவசியத்தை பிரதமர் வலியுறுத்தினார். சர்வேதச தரத்தில் நமது கனிம வளத் துறை குறிப்பிடத் தக்க இடத்தை அடைய வேண்டும் என்றும் அதற்கான செயல்திட்டத்தை வகுக்க வேண்டும் என்றும் அவர் அறிவுறுத்தினார். நவீன தொழில்நுட்பத்தைக் கையாளும்படி அவர் கேட்டுக் கொண்டார். இத்துறையில் அனுமதி பெறுவதற்கு ஆகும் கால தாமதத்தைக் குறைக்கும்படியும் பொருளாதாரத்தை மேம்படுத்துவதற்கு, தனியார் பங்களிப்பை அதிகரிக்க மாநில அரசுகளுடன் இணைந்து செயல்படவும் பிரதமர் அறிவுறுத்தினார். அனல்மின் தேவைக்கான நிலக்கரி இறக்குமதிக்கு மாற்றாக நடப்பு ஆண்டில் போதிய நிலக்கரி கையிருப்பு நம் வசம் இருப்பதால் அதில் கவனம் செலுத்தும்படியும் அவர் அறிவுறுத்தினார்.
சண்டிகரில் உள்ள இந்திய மண் மற்றும் நீர் பாதுகாப்பு ஆராய்ச்சி மையத்திற்கு சொந்தமான 13111.55 சதுர மீட்டர் நிலத்தை அரியானா ஊரக வளர்ச்சித் துறைக்கு வழங்க மத்திய அமைச்சரவை ஒப்புதல் அளித்துள்ளது.

பிரதமர் மோடி தலைமையில் கூடிய மத்திய அமைச்சரவை சண்டிகரில் உள்ள இந்திய மண் மற்றும் நீர் பாதுகாப்பு ஆராய்ச்சி மையத்திற்கு (IISWC) சொந்தமான நிலத்தை, அரியானா ஊரக வளர்ச்சித் துறைக்கு (HUDA) பஞ்சகுலாவில் உள்ள மானசா தேவி காம்பிளக்ஸில் 60அடி அகல புறவழிச் சாலை அமைக்கும் விதத்தில், கீழுள்ள முறையில் கொடுக்க ஒப்புதல் அளித்துள்ளது. அ) IISWC ஆராய்ச்சி மையத்திற்கு சொந்தமான 13,290.30 சதுர மீட்டர் நிலம் இன்றைய தேதியில் விற்கப்படும் விலைக்கே HUDAவிற்கு வழங்கப்படும். ஆ) HUDAவிற்கு சொந்தமான 178.75 சதுர மீட்டர் நிலம் சண்டிகர் IISWC ஆராய்ச்சி மையத்திற்கு வழங்கப்படும். இ) HUDA மற்றும் IISWCயிடம் உள்ள தலா 410 சதுர மீட்டர் நிலம் இருதரப்புகளிடையே பரிமாறிக்கொள்ளப்படும். பஞ்சகுலா மானசா தேவி காம்பிளக்ஸில் (MDC) சாலை அமைப்பதற்காக பரிமாறிக்கொள்ளப்படும் அரசு நிலம், அந்தப்பகுதியின் வளர்ச்சிக்கும், மேம்பாட்டுக்கும் துணை செய்வதோடு, வேலைவாய்ப்பையும் பெருக்கும். ஒட்டுமொத்த பொருளாதாரத்தை முன்னேற்றும் வகையில், முக்கிய துறைகளில் உட்கட்டமைப்பை மேம்படுத்தும் அரசு கொள்கையின் ஒரு பகுதியாக இம்முடிவு எடுக்கப்பட்டுள்ளது
திரிபுரா மாநில தினத்தையொட்டி பிரதமர் வாழ்த்து

திரிபுரா மாநில தினத்தையொட்டி, அம்மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில், “திரிபுராவின் தலைசிறந்த பாரம்பரியம் மற்றும் தேச வளர்ச்சிக்கான பங்களிப்பு குறித்து நாம் பெருமிதம் அடைகிறோம். இந்த மாநில மக்கள் கடின உழைப்புக்கு பெயர் பெற்றவர்கள் ஆவர். திரிபுரா மக்கள் தொடர்ந்து வளம் பெற்று நலமுடன் வாழ நான் பிரார்த்திக்கிறேன்” என்று தெரிவித்துள்ளார்.
தேசிய காற்றாலை எரிசக்தி கொள்கைக்கு அனுமதி

தேசிய காற்றாலை எரிசக்தி கொள்கைக்கு பிரதமர் திரு நரேந்திர மோடி தலைமையிலான மத்திய அமைச்சரவை அனுமதி அளித்துள்ளது. இதற்கான அனுமதியை அடுத்து, புதுப்பிக்கக் கூடிய எரிசக்தி அமைச்சகம் காற்றாலைகளை அமைக்க தேவையான இடங்களை தெரிந்தெடுக்கும். இது இந்தியாவில் கடலோர வர்த்தக மண்டலத்திற்கும் செயல்படும். காற்றாலை எரிசக்தியை உற்பத்தி செய்ய காற்றாலை எரிசக்திக்கான தேசிய கழகத்திற்கு அனுமதி வழங்கப்பட்டுள்ளது. இந்த அமைப்பு மத்திய அமைச்சகங்கள் மற்றும் நிறுவனங்கள் ஆகியவற்றுடன் இணைந்து காற்றாலை எரிசக்தி உற்பத்தி செய்யப்படும் இடங்களை அளிக்கும். கடலோரப் பகுதிகளில் காற்றாலை எரிசக்தி மேம்பாட்டிற்கும், மின்சக்தி நிலையங்களை அமைப்பதற்கும் வளர்ச்சிக்கான ஆய்வுப் பணிகளை மேற்கொள்வதற்கும் இந்த அனுமதியின் வாயிலாக நடவடிக்கை மேற்கொள்ள முடியும். 200 கடல் மைல்கள் தூரம் வரையில் இத்திட்டத்தை இந்தியா செயல்படுத்த முடியும். இந்தியாவில் 7 ஆயிரத்து 600 கிலோமீட்டர் நீளமுள்ள கடற்கரை உள்ளது. இதில் மேற்கொள்ளப்பட்ட ஆய்வுகளின்படி, காற்றாலை மூலமாக மின்சக்தியை உருவாக்க முடியும் என்று தெரியவந்துள்ளது. தற்போது அனுமதி அளிக்கப்பட்ட தேசிய காற்றாலை எரிசக்தி கொள்கையின் மூலம் கடலோரத்தில் செயல்படுத்தப்படும் மின்திட்டத்தோடு இந்தியாவின் கடற்பகுதியிலும் மின்சாரத்தை உற்பத்தி செய்ய முடியும். உள்நாடு மற்றும் சர்வதேச அளவில் முதலீட்டாளர்களுக்கும், இக்கொள்கையின் மூலம் பயன்பெற முடியும். காற்றாலை எரிசக்திக்கான தேசிய கழகம் வெளிப்படையான முறையில் விதிமுறைகளை மேற்கொள்ளும். எரிசக்தி பாதுகாப்பு மற்றும் அதற்காக வகுக்கப்பட்ட குறியீடுகளை இக்கொள்கையின் மூலம் நாடு அடைய முடியும். இத்திட்டம் நாடு முழுவதும் செயல்படுத்தப்படும். பின்னணி நிலையான, செலவு குறைந்த, புதுப்பிக்கக் கூடிய எரிசக்தி தொழில்நுட்பத்தின் மூலம் மின்தேவையை பூர்த்தி செய்ய முடியும் என்று உலகம் முழுவதும் உள்ள நாடுகள் ஒப்புக்கொண்டுள்ளன. நிலக்கரியை பயன்படுத்தி மின்சக்தியை தற்போது போட்டியிடக்கூடிய நிலையில் இருக்கும்போது, காற்றாலை மின்சக்தி தொழில்நுட்பத்தின் மூலம் காற்றாலை எரிசக்தி தொழில்நுட்பத்தை தற்போது பல நாடுகள் பயன்படுத்தி வருகின்றன. ஆனால், தற்போது நிலக்கரியை பயன்படுத்தி மின்சக்தி உற்பத்தி செய்யும் திட்டங்களோடு ஒப்பிடும் நிலை இல்லை. காற்றாலை மூலம் கடலில் மின்சக்தி உற்பத்தி செய்யும் திட்டத்தில் இந்தியா குறிப்பிட்ட அளவு சாதனையை அடைந்துள்ளது 23 ஜிகாவாட் அளவுள்ள மின்சக்தி காற்றாலை எரிசக்தி தொழில்நுட்பத்தின் மூலம் அடைந்துள்ளது. ••••••
கூடங்குளம் அணுமின் நிலையத்தின் முதல் அலகை நாட்டுக்கு அர்ப்பணித்து வைக்கும் நிகழ்ச்சியில் பிரதமரின் உரை

மேதகு அதிபர் விளாதிமிர் புடின் அவர்களே, மாண்புமிகு தமிழ்நாடு முதலமைச்சர் ஜெயலலிதா அவர்களே, அமைச்சர் சுஷ்மா ஸ்வராஜ் அவர்களே, அமைச்சர் பொன். ராதாகிருஷ்ணன் அவர்களே, அன்புமிக்க நண்பர்களே, நமஸ்கார் வணக்கம். இன்று நமக்கு ஒரு நன்னாள் கூடங்குளம் அணுமின் நிலையத்தின் முதல் அலகை நாட்டுக்கு அர்ப்பணித்து வைக்கும் கவுரவத்தை அதிபர் புடினும் நானும் பெற்றுள்ள நன்னாள் இது. இந்த நிகழ்ச்சிக்கு வருகை புரிந்தமைக்காக அதிபர் புதின் அவர்களுக்கு குறிப்பாக எனது நன்றியைத் தெரிவித்துக் கொள்கிறேன் தமிழ்நாடு முதலமைச்சர் ஜெயலலிதா அவர்கள் நம்முடன் இந்த நிகழ்ச்சியில் பங்கேற்றுள்ளது எனக்கு மகிழ்ச்சி அளிக்கிறது நண்பர்களே கூடங்குளம் முதல் அலகை நாட்டுக்கு அர்ப்பணிப்பதன் மூலம் இந்திய-ரஷ்ய உறவின் மற்றுமொரு வரலாற்று சிறப்பு மிக்க நிகழ்வை நாம் பதிவு செய்கிறோம். வெற்றிகரமாக அது நிறைவு செய்யப்பட்டிருப்பது நமது இரு நாடுகளுக்கும் இடையிலான சிறப்பு மிக்க நெருக்கமான பங்களிப்புக்கு மற்றுமொரு எடுத்துக்காட்டு மட்டுமின்றி, நமது நட்புறவுக்கான விழாவும் ஆகும். இந்த துறையில் நம்மிடையே ஏற்பட்டுள்ள ஒருங்கிணைப்புக்கு இது ஒரு தொடக்கம் தான். ஆயிரம் மெகாவாட் மின்உற்பத்தி திறன் என்பது சாதாரணமாக காணப்படுவது அல்ல. அந்த வகையில் இந்தியாவின் மின்நிலையங்களில் கூடங்குளம் முதல் அலகு பிரம்மாண்டமானது என்ற இந்த தனித்தன்மையை பெறுகிறது. வரும் காலங்களில் அணுமின் உற்பத்தியை தொடர்ந்து மேற்கொள்வது என்ற செயல் திட்டத்தில் நாங்கள் உறுதியாக இருக்கிறோம். நமது இரு நாடுகளுக்கும் இடையே உள்ள நட்பையும் ஒத்துழைப்பையும் மேலும் உறுதிப்படுத்தும் விதமாக கூடங்குளம் அணுமின் நிலையத்தின் முதல் அலகை அர்ப்பணிப்பதில் நாம் இணைந்திருப்பது மிகவும் பொருத்தமானது. இந்திய-ரஷ்ய நட்புறவு வாழ்க! இந்த அர்ப்பணிப்பு நிகழ்ச்சியில் பங்கேற்றமைக்காக அதிபர் புடின் அவர்ளே, உங்களுக்கு மீண்டும் எனது நன்றிப் பெருக்கை தெரிவித்துக் கொள்கிறேன். எங்களுடன் இந்த நிகழ்ச்சியில் கலந்து கொள்ளும் ஜெயலலிதா அவர்களுக்கும் எனது மனமார்ந்த நன்றிகள் நன்றி. உங்கள் அனைவருக்கும் நன்றி.
சிப்பி விமான நிலையம், சிந்துதுர்க் மற்றும் மும்பை இடையே விமான சேவைகள் தொடங்கியதற்கு பிரதமர் மகிழ்ச்சி தெரிவித்தார்

சிப்பி விமான நிலையம், சிந்துதுர்க் மற்றும் மும்பை இடையேயான புதிய விமான சேவைகள் இப்பகுதியில் சுற்றுலா மற்றும் இணைப்பை ஊக்குவிக்கும் என்று பிரதமர் திரு நரேந்திர மோடி கூறினார். விமானப் போக்குவரத்து அமைச்சர் திரு ஜோதிராதித்ய சிந்தியாவின் டிவிட்டர் பதிவு ஒன்றை மேற்கோள் காட்டிய பிரதமர், "கொங்கன் பிராந்தியத்தின் அற்புதமான மக்களுக்கு இன்று ஒரு சிறப்பு வாய்ந்த நாள். இணைப்பு மற்றும் சுற்றுலாவுக்கு கட்டாயம் இது உத்வேகத்தை அளிக்கும்,” என்று தமது டிவிட்டர் பக்கத்தில் பதிவிட்டுள்ளார். ——
வங்காளதேச வெளியுறவுத் துறை அமைச்சர் பிரதமருடன் சந்திப்பு

வங்காள தேசத்தின் வெளியுறவுத் துறை அமைச்சர் மேதகு டாக்டர் ஏ.கே. அப்துல் மோமென், பிரதமர் திரு நரேந்திர மோடியை இன்று சந்தித்துப் பேசினார். டாக்டர் அப்துல் மோமென் வெளியுறவுத்துறை அமைச்சராக நியமிக்கப்பட்டதற்கு, வாழ்த்து தெரிவித்த பிரதமர், தனது முதல் வெளிநாடுப் பயணத்திற்கு இந்தியாவை தேர்வு செய்ததற்குப் பாராட்டு தெரிவித்தார். இருதரப்பு உறவுகளின் சமீபத்திய வளர்ச்சி குறித்து டாக்டர் அப்துல் மோமென் பிரதமரிடம் விளக்கினார். கடந்த சில ஆண்டுகளாக இந்தியா-வங்காள தேசத்தின் உறவு தொடர்ந்து வளர்ந்து வருகிறது என்று பிரதமர் கூறினார். வங்காள தேச பிரதமராக ஷேக் ஹசீனா அரசு பொறுப்பேற்றுள்ள இந்நேரத்தில், இந்தியா – வங்காள தேசத்தின் நல்லுறவு தொடர்ந்து நீடிக்கும் என்று பிரதமர் உறுதியளித்தார்.
ஸ்பெக்ட்ரம் (அலைக்கற்றை) ஏலத்துக்கு மத்திய அமைச்சரவை ஒப்புதல்

மத்திய தொலைத் தொடர்பு துறையின் ஸ்பெக்ட்ரம்(அலைக்கற்றை) ஏலத் திட்டத்துக்கு, பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இதன் மூலம் ஏலத்தில் வெற்றி பெறும் செல்போன் சேவை அளிக்கும் நிறுவனங்களுக்கு அலைக்கற்றை ஒதுக்கீடு செய்யப்படும். 700 , 800, 900 , 1800 , 2100 , 2300 மற்றும் 2500 மெகா ஹெர்ட்ஸ் அலைவரிசை பேண்டில் ஸ்பெக்ட்ரம் ஏலம் இருக்கும். 20 ஆண்டு காலத்துக்கு ஸ்பெக்ட்ரம் ஒதுக்கீடு செய்யப்படும். மொத்தம் 2251.25 மெகா ஹெர்ட்ஸ் அலைவரிசை ரூ. 3,92,332.70 கோடி மதிப்பில் வழங்கப்படுகிறது. ஏலம் மூலம் ஸ்பெக்ட்ரம் பயன்படுத்துவதற்கான உரிமையை வென்று, தொலைத் தொடர்பு சேவை வழங்கும் நிறுவனங்கள் தங்கள் நெட்வொர்க் திறனை அதிகரிக்க முடியும், அதே நேரத்தில் புதிய நிறுவனங்கள் தங்கள் சேவைகளைத் தொடங்க முடியும். ஏலத்தில், ஏலதாரர்கள் விதிமுறைகள் / நிபந்தனைகளை ஏற்க வேண்டும். ஏலத்தில் வெற்றி பெற்றவர்கள் முழு ஏலத் தொகையையும் ஒரே நேரத்தில் செலுத்தலாம். அல்லது 700, 800, 900 மெகா ஹெர்ட்ஸ் அலைவரிசை ஸ்பெக்ட்ரமுக்கு 25 சதவீதம் அல்லது 1800, 2100 , 2300 2500 மெகா ஹெர்ட்ஸ் ஸ்பெக்ட்ரமுக்கு 50 சதவீதமும் செலுத்தி, மீதத் தொகையை இரண்டு வருட கால அவகாசத்திற்குப் பிறகு, அதிகபட்சம் 16 சமமான வருடாந்திர தவணைகளில் செலுத்தலாம். ஏலத்தில் வெற்றி பெற்றவர்களுக்கு, ஸ்பெக்ட்ரம் ஒதுக்கீடு செய்வது வெளிப்படையான நடைமுறை. போதிய அளவு ஸ்பெக்ட்ரம் ஒதுக்கீடு செய்வது, வாடிக்கையாளர்களுக்கு தரமான தொலைத் தொடர்பு சேவையை அதிகரிக்கும். மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்: https://pib.gov.in/PressReleasePage.aspx?PRID=1681043
மூம்தாஸ் அலி பிரதமருடன் சந்திப்பு

திரு. மூம்தாஸ் அலி பிரதமர் திரு. நரேந்திர மோடியை பெங்களூரில் இன்று சந்தித்தார். இது ஒரு மரியாதை நிமித்தமான சந்திப்பு. ஹிமாலய குருவிடம் பணி பயில்பவர் (ஒரு யோகியின் சுயசரிதை) என்ற புத்தகத்தை திரு. அலி எழுதி உள்ளார். மனித நேயத்தின் ஒருமைபாட்டிற்காக அவர் நாடு முழுவதும் நடைபாதைப் பயணம் மேற்கொண்டு உள்ளார்.
மகாத்மா காந்திக்கு மரியாதை செலுத்த – பிரதமர் நாளை ஜார்கண்ட் பயணம்

காந்தி ஜெயந்தியை முன்னிட்டு தேச தந்தை மகாத்மா காந்திக்கு மரியாதை செலுத்த பிரதமர் திரு. நரேந்திர மோடி நாளை ஜார்கண்டுக்கு பயணம் மேற்கொள்ள உள்ளார். ஜார்கண்ட்டில் கண்டி மாவட்ட நீதிமன்றத்தில் அமைக்கப்பட்டுள்ள 180 கி.வாட் சூரிய சக்தி மேற்கூரையை பிரதமர் திறந்து வைக்கிறார். அதன் பிறகு தும்காவில் பிரதமர் முத்ரா வங்கி திட்டத்தின் கீழ் பெரிய அளவிலான கடனுதவி முகாமையும் துவக்கி வைக்கிறார். இந்தியா டுடே நிறுவனம் புதுதில்லியில் ஏற்பாடு செய்துள்ள சஃபைகிரி விருதுகள் வழங்கும் விழாவில் பிரதமர் நாளை மாலை பங்கேற்க உள்ளார்.
25 ஆவது தேசிய இளைஞர் விழாவை 12 ஜனவரி அன்று பிரதமர் தொடங்கி வைக்கிறார்

25 ஆவது தேசிய இளைஞர் விழாவை பிரதமர் திரு நரேந்திர மோடி புதுச்சேரியில், 12 ஜனவரி 2022 அன்று காலை 11 மணியளவில் காணொலி வாயிலாக தொடங்கி வைக்கவுள்ளார். சுவாமி விவேகானந்தரின் பிறந்தநாள் தேசிய இளைஞர் தினமாக கொண்டாடப்படுகிறது. இந்திய இளைஞர்களின் மனதை பக்குவப்படுத்தி, தேச வளர்ச்சிக்கான ஒருங்கிணைந்த சக்தியாக மாற்றியமைக்கும் நோக்கில் இந்த விழா கொண்டாடப்படுகிறது. இது, சமூக ஒருங்கிணைவு மற்றும் அறிவுசார் & கலாச்சார ஒருமைப்பாட்டுக்கான மாபெரும் நடவடிக்கைகளில் ஒன்றாகும். இந்தியாவின் மாறுபட்ட கலாச்சாரங்களை, ‘ஒன்றுபட்ட பாரதம்-வலிமையான பாரதம்’ என்ற அம்சத்தின் கீழ், ஒருங்கிணைப்பதும் இதன் நோக்கமாகும். இந்த ஆண்டு, கொவிட் நிலவரத்தை கருத்தில் கொண்டு, இந்த விழா 12-13 ஜனவரி 2022-ல் காணொலி வாயிலாக நடைபெறவுள்ளது. தொடக்க விழாவைத் தொடர்ந்து, குறிப்பிட்ட நான்கு மையக்கருத்துக்கள் பற்றி குழு விவாதம் இடம்பெறக்கூடிய தேசிய இளைஞர் மாநாடும் நடைபெறவுள்ளது. இந்த விழா இளைஞர்கள் சார்ந்த வளர்ச்சி என்ற கருத்துடைய விவாதங்களை கொண்டதாகவும், புதிதாக உருவாகும் பிரச்சினைகள் மற்றும் சவால்களை எதிர்கொள்ள இளைஞர்களுக்கு ஊக்கமளிப்பது என்ற கொள்கைக்கு ஏற்ப, சுற்றுச்சூழல், பருவநிலை மற்றும் நீடித்த வளர்ச்சிக்கான இலக்கு சார்ந்த வளர்ச்சி; தொழில்நுட்பம், தொழில் முனைவு மற்றும் புதிய கண்டுபிடிப்பு; உள்நாட்டு மற்றும் பண்டைக்கால ஞானம்; மற்றும் தேசிய பண்பு, தேச நிர்மாணம் மற்றும் அக வளர்ச்சி போன்ற தலைப்புகளில் விவாதங்கள் இடம் பெறவுள்ளது. புதுச்சேரி, ஆரோவில், அரிதாகி வரும் நகர அனுபவம், உள்நாட்டு விளையாட்டுகள் & நாட்டுப்புற நடனம் உள்ளிட்டவை பற்றிய பதிவு செய்யப்பட்ட வீடியோ தொகுப்புகள், இந்த விழாவில் பங்கேற்பவர்களுக்கு திரையிடப்படும். அத்துடன் ஒலிம்பிக் மற்றும் பாராலிம்பிக் வீரர்களுடனான திறந்தவெளி விவாதங்கள் இடம்பெறுவதுடன் அதன் தொடர்ச்சியாக மாலையில் நேரலை நிகழ்ச்சிகளும் நடைபெறும். காலையில் காணொலி வாயிலாக யோகா பயிற்சி அரங்கிற்கும் ஏற்பாடு செய்யப்பட்டுள்ளது. இந்த நிகழ்ச்சியின் போது, “நான் கனவு காணும் இந்தியா” மற்றும் “இந்திய சுதந்திரப் போராட்டத்தின் அறியப்படாத வீரர்கள்” பற்றிய கட்டுரைகளையும் பிரதமர் வெளியிடவுள்ளார். இந்த இரு அம்சங்கள் குறித்து ஒரு லட்சத்திற்கும் மேற்பட்ட இளைஞர்கள் அனுப்பியவற்றிலிருந்து தேர்ந்தெடுக்கப்பட்ட கட்டுரைகள் தற்போது வெளியிடப்படவுள்ளன. குறு-சிறு, நடுத்தர தொழில்கள் துறை அமைச்சகத்தின் சார்பில், புதுச்சேரியில் ரூ.122 கோடி முதலீட்டில் அமைக்கப்பட்டுள்ள தொழில்நுட்ப மையத்தையும் பிரதமர் தொடங்கி வைக்கவுள்ளார். மின்னணு சாதன வடிவமைப்பு & உற்பத்திப் பிரிவில் கவனம் செலுத்தும் நோக்குடன் இந்த தொழில்நுட்ப மையம் சமீபத்திய தொழில்நுட்ப வசதிகளை கொண்டதாக உள்ளது. இந்த மையம் இளைஞர்களுக்கு திறன் பயிற்சி அளிப்பதுடன் ஆண்டுக்கு சுமார் 6,400 பயிற்சியாளர்களுக்கு பயிற்சி அளிக்கக்கூடியதாகவும் இருக்கும். புதுச்சேரி அரசின் சார்பில் ரூ.23 கோடி செலவில் கட்டப்பட்டுள்ள திறந்தவெளி திரையரங்குடன் கூடிய கலையரங்கமான பெருந்தலைவர் காமராஜர் மணிமண்டபத்தையும் பிரதமர் திறந்து வைக்கவுள்ளார். இந்த மண்டபம் தொடக்கத்தில் கல்வி நோக்கங்களுக்காக பயன்படுத்தப்பட இருப்பதுடன் சுமார் ஆயிரத்திற்கும் மேற்பட்டோர் அமரக்கூடியதாக இருக்கும்.
ஜல் ஜீவன் இயக்கத்தை 100 சதவீதம் நிறைவு செய்தஆர்வத்திற்காக குஜராத் மக்களைப் பிரதமர் பாராட்டியுள்ளார்

வீடுதோறும் குடிநீர் இயக்கத்தின் 100 சதவீத நிறைவு குறித்த குஜராத் முதலமைச்சர் திரு ருஷிகேஷ் பட்டேலின் ட்விட்டர் செய்திக்கு பதிலளித்த பிரதமர், குஜராத் மக்களின் ஆர்வத்தைப் பாராட்டியுள்ளார். பிரதமர் ட்விட்டர் செய்தியில் கூறியிருப்பதாவது; “குஜராத் மக்களுக்கு வாழ்த்துகள். இது குடிநீர் சக்திக்கான மக்களின் ஆர்வத்தைக் காட்டுகிறது.”
புகழ்பெற்ற வயலின் கலைஞர் திரு டி என் கிருஷ்ணனின் மறைவுக்கு பிரதமர் இரங்கல்

புகழ்பெற்ற வயலின் கலைஞர் திரு டி என் கிருஷ்ணனின் மறைவுக்கு, பிரதமர் திரு நரேந்திர மோடி இரங்கல் தெரிவித்துள்ளார். ‘‘புகழ்பெற்ற வயலின் கலைஞர் திரு டி என் கிருஷ்ணன் மறைவு, இசை உலகில் மிகப் பெரிய வெற்றிடத்தை ஏற்படுத்தியுள்ளது. அவரது படைப்புகள், பரந்த அளவிலான உணர்ச்சிகளையும், நமது கலாச்சாரங்களையும் அழகாக இணைத்தன. இளம் இசைக்கலைஞர்களுக்கு அவர் ஒரு சிறந்த வழிகாட்டியாகவும் இருந்தார். அவரது குடும்பத்தினருக்கும், அபிமானிகளுக்கும் இரங்கல்கள். ஓம் சாந்தி.’’ என பிரதமர் குறிப்பிட்டுள்ளார். ••••••••••••••
கடற்படை தினத்தை முன்னிட்டு  பிரதமர் வாழ்த்து

கடற்படை தினத்தை முன்னிட்டு பிரதமர் திரு நரேந்திர மோடி தனது வாழ்த்துகளை தெரிவித்துள்ளார். ”அனைத்து கடற்படை வீரர்களுக்கும் அவர்களின் குடும்பத்தினருக்கும் கடற்படை தின வாழ்த்துகள். கடற் படையினர் ஆற்றி வரும் முக்கிய பங்கை நாம் அனுபவித்து மகிழ்கிறோம். கடற்படை வீரர்களின் வீரத்திற்கு நாம் என்றென்றும் தலை வணங்குவோம்” என்று பிரதமர் கூறியுள்ளார்.
காது கேளாதோர் ஒலிம்பிக்கில் கலந்து கொண்ட இந்தியக் குழுவினருடன் காலை 9:30 மணிக்கு பிரதமர் கலந்துரையாடல்

காது கேளாதோர் ஒலிம்பிக் போட்டியில் கலந்து கொண்ட இந்தியக் குழுவினருடன் பிரதமர் திரு நரேந்திர மோடி காலை 9:30 மணிக்கு கலந்துரையாடுவார். ஒட்டுமொத்த குழுவினரும் வரலாறு படைத்ததுடன், ஒவ்வொரு இந்தியரையும் மகிழ்வித்துள்ளனர் என்று அவர் கூறினார். “காலை 9:30 மணிக்கு, காது கேளாதோர் ஒலிம்பிக் போட்டியில் பங்கேற்ற இந்திய குழுவினருடன் கலந்துரையாடுவதை ஆவலுடன் எதிர்நோக்கியுள்ளேன். ஒட்டுமொத்த குழுவினரும் வரலாறு படைத்ததுடன், ஒவ்வொரு இந்தியரையும் மகிழ்வித்துள்ளனர்”, என்று பிரதமர் வெளியிட்ட சுட்டுரைச் செய்தியில் தெரிவித்தார். •••••••••••••
2018 வரன்முறைப்படுத்தாத டெபாசிட் திட்டங்களைத் தடை செய்யும் மசோதாவில் அதிகாரபூர்வ திருத்தம்  கொண்டுவரும் திட்டத்திற்கு மத்திய அமைச்சரவை  ஒப்புதல்

2018 வரன்முறைப்படுத்தாத டெபாசிட் திட்டங்களைத் தடை செய்யும் மசோதாவில் அதிகாரப்பூர்வ திருத்தம் கொண்டுவரும் திட்டத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது. நிதி குறித்த நிலைக் குழுவின் பரிந்துரைகள் அடிப்படையில் இந்த ஒப்புதல் வழங்கப்பட்டது. 2018 வரன்முறைப்படுத்தாத டெபாசிட் திட்டத்துக்குத் தடை விதிக்கும் மசோதா 2018 ஜூலை 18-ம் தேதி நாடாளுமன்றத்தில் தாக்கல் செய்யப்பட்டது. பின்னர் இது நிதி சார்ந்த நிலைக்குழுவுக்கு அனுப்பி வைக்கப்பட்டபின், அந்தக் குழு இந்த மசோதா குறித்த தனது 70-வது அறிக்கையை 2019 ஜனவரி 3ம் தேதி நாடாளுமன்றத்தில் தாக்கல் செய்தது. நாட்டில் சட்டவிரோதமாக டெபாசிட்டுகள் பெறும் நடவடிக்கையை திறம்பட தடுக்கும் நோக்கத்திலான இந்த மசோதாவை, உத்தேச திருத்தம் வலுப்படுத்தும். மேலும், ஏழை மற்றும் ஏமாளி மக்கள் தங்களது கடின உழைப்பில் சம்பாதித்த பணச் சேமிப்பை இழப்பதைத் தடுக்க இது உதவும் முக்கிய அம்சங்கள்: • எவ்வகையான முறைப்படுத்தாத டெபாசிட் திட்டங்களை நடைமுறைப்படுத்துவது, விளம்பரப்படுத்துவது அல்லது டெபாசிட் பெறுவது ஆகியவற்றை இந்த மசோதா முற்றிலுமாக தடை செய்கிறது. இத்தகைய நடவடிக்கைகளுக்குப் பிறகு, குறிப்பிடத்தக்க காலம் தாழ்ந்த பிறகு அமலுக்கு வரும் தற்போதுள்ள கட்டுப்பாட்டுச் சட்டங்களைப் போலன்றி, இந்த மசோதா டெபாசிட் பெறும் நடவடிக்கைக்கு முன்னதாக அமலுக்கு வருகிறது. • இந்த மசோதா 3 வகையான குற்றங்களை அடையாளம் காண்கிறது. அவையானவை வரன்முறைப்படுத்தப்படாத டெபாசிட் திட்டங்கள், வரன்முறைக்குட்பட்ட டெபாசிட் திட்டங்களில் பண மோசடி, வரன்முறைப்படுத்தப்படாத டெபாசிட் திட்டங்களை தவறாக மக்களுக்கு ஆசை காட்டுவது. • இந்த மசோதாவில் கடுமையான தண்டனையும் மிக அதிகமான அபராதமும், மோசடியில் ஈடுபடாமல் தடை செய்வதாக அமைந்துள்ளது. • எப்படியாவது டெபாசிட்டுகளை சட்டவிரோதமாக திரட்டிய நிலையிலும் இந்த டெபாசிட்டுகளை திரும்ப செலுத்துவதற்கு மசோதாவில் போதுமான பிரிவுகள் சேர்க்கப்பட்டுள்ளன. • உரிய நபர்கள் அல்லது அமைப்புகளிடமிருந்து சொத்துக்களை ஜப்தி செய்து பின்னர் டெபாசிட்டுகாரர்களுக்கு பணம் வழங்குவதற்காக அவற்றை விற்பனை செய்தல் ஆகியவற்றுக்கும் மசோதாவில் வகை செய்யப்பட்டுள்ளது. • சொத்துக்களை ஜப்தி செய்வதற்கும் டெபாசிட்காரர்களுக்கு பணம் வழங்குவதற்கும் தெளிவான கால வரம்புகள் நிர்ணயிக்கப்பட்டுள்ளன • விரிவான மத்திய சட்டம் என்ற வகையில் மாநிலங்களில் அமலிலிருக்கும் சிறந்த நடைமுறைகள் இந்த மசோதாவில் இணைக்கப்பட்டுள்ளன. இந்த சட்டத்தின் அமலாக்கப் பொறுப்பு மாநில அரசுகளிடம் ஒப்படைக்கப்பட்டுள்ளது. பின்னணி: 2018 வரன்முறைப்படுத்தப்படாத டெபாசிட் திட்ட தடை மசோதா 2018 ஜூலை 18-ம் தேதி நாடாளுமன்றத்தில் தாக்கல் செய்யப்பட்டது. 2016-17 பட்ஜெட் உரையின் போது மத்திய நிதியமைச்சர், சட்டவிரோத டெபாசிட் பெறும் நடைமுறையை ஒழிக்க விரிவான மத்திய சட்டம் கொண்டுவரப்படும் என்று அறிவித்திருந்தார். பல்வேறு மாநிலங்கள், குறிப்பாக நாட்டின் கிழக்குப் பகுதி மாநிலங்களில் அனுமதி ஏதுமில்லாத டெபாசிட் திட்ட மோசடி வழக்குகள் அதிகரித்து வந்தது ரிசர்வ் வங்கியின் கவனத்துக்கு கொண்டு வரப்பட்டது. இதனை அடுத்து 2017-18 பட்ஜெட் உரையில் இத்தகைய சட்டவிரோத டெபாசிட் திட்டங்களை தடுப்பதற்கான வரைவு மசோதா பொது மக்கள் பார்வைக்கு வெளியிடப்பட்டிருப்பதாகவும் விரைவில், இது இறுதி செய்யப்படும் என்றும் அறிவித்திருந்தார்.